**Reddit** on veebileht, milles on kombineeritud meelelahutus, uudised ja sotsiaalne võrgustik. Sellele kõigele loovad sisu registreeritud kasutajad, kes teevad postitusi ning hääletavad nende postituste poolt või vastu, muutes nende positsiooni ja tulemust. Niiviisi toimub esilehe pidev uuendamine värske materjaliga. Veebisait koosneb eri temaatikaga alamlehekülgedest ehk subreddititest, mis organiseerivad ja moodustavadki Redditi. Mõned läbivad teemad on näiteks mängud, filmid, filosoofia, teadus, uudised, kunst, muusika jm.

Redditi asutasid 2005. aastal Steve Huffman ja Alexis Ohanian, kes olid äsja lõpetanud Virginia Ülikooli. 2006. aastal omandas veebisaidi massimeedia suurettevõte Condé Nast Publications. 2011. aasta septembris sai Redditist meediaettevõtte Advance Publications tütarettevõte. Alates 2012. aasta augustikuust sai Redditist jällegi iseseisevalt toimiv ettevõte, küll aga omab Advance Publications siiski suurt osa selle aktsiatest. Redditi peakontor asub California osariigis San Franciscos. 2021. aasta lõpul esitas ettevõte avalduse börsile minemiseks. Aktsiate esmane avalik pakkumine peaks toimuma 2024 ja ettevõtte turuväärtuseks prognoositakse 6,4 miljardit dollarit.

Ülevaade
--------

### Veebisait

Redditi nimi tuleneb ingliskeelsest lausest: "*I read it on reddit*", mis eesti keelde tõlgituna tähendab: "Ma lugesin seda Redditist". Redditi maskotiks on tulnukat ja putukat meenutav olend nimega Snoo, kes on ühtlasi ka Redditi registreeritud kaubamärk. Reddit koosneb subreddititest, mille kasutajad moodustavad eraldiseisvad kogukonnad. Iga postitus kuulub mingisugusesse kindlasse subredditi kogukonda, millel on omad järgijad ja kogukonna reeglid. Subredditeid haldavad moderaatorid ja kogu Redditi tegevust kontrollivad ja juhivad administraatorid. Loodud on kindlad postituste kohta käivad sisueeskirjad ja üleüldine etikett, millele vihjatakse kui *reddiquette*. Redditi reklaamlause on "*The front page of the internet*," mis eesti keelde tõlgituna tähendab: "Interneti esilehekülg" .

Reddit on kirjutatud programmeerimiskeeles Python ning selle lähtekood ja palju muud on tehtud avalikkusele nähtavaks. *Framework'*ina ehk raamistikuna on kasutatud Pythoniga ühilduvat Pylonsit. Küll aga kirjutati algne Redditi versioon hoopiski Lispis, kuid sellest loobuti peagi mõningate võimaluste puudumise tõttu.

#### Kasutajakontod

Kasutajakonto tegemiseks on vaja kasutajanime ja parooli ning registreerida võib ennast iga inimene. Redditi liikmetel on võimalik kujundada oma esilehte vastavalt sellele, mis neile meeldib või ei meeldi. Selleks tuleb lihtsalt subredditeid tellida (*subscribe*) või tellimusi katkestada (*unsubscribe*). Vastasel korral kuvatakse esilehel juba ettemääratud subbredditid. Subredditeid on võimalik otsida nii nime järgi kui ka juhuvalikuga (subredditit */r/random* – see viib kasutaja suvalisele subredditi leheküljele). Igal registreeritud kasutajal on võimalik teenida karmapunkte. Need näitavad, kuidas on läinud kasutaja tehtud postitustel ja kommentaaridel. Vastavalt saavutatud poolt häältele ja meeldimistele, saadakse nende eest juurde karmapunkte. Redditi liikmetel on võimalik ka luua oma subredditeid, aga selleks peavad olema kasutajakontod vähemalt 30 päeva vanad.

#### Moderaatorid

Moderaatoreid võib pidada vabatahtlikeks, kes haldavad enda tehtud subredditeid. Nende kasutajanimed on rohelist värvi ning lõppevad märgistusega "[M]". Neil on volitus luua oma subreddititele vastavaid unikaalseid reegleid, kuid need peavad olema kooskõlas üleüldise Redditi eeskirjaga. Osad subredditid võivad minna isegi nii kaugele, et ei lase oma kogukonnal postitada midagi muud peale sõna "kass" ja kassipiltide. Subredditid võivad olla nii privaatsed kui ka avalikud. Moderaatorid võivad oma subredditisse tehtud postitusi ja kommentaare põhjendatult kustutada. Niisamuti võivad nad kogukonna reegleid eiravaid kasutajakontosid subredditist välja visata.

#### Administraatorid

Administraatorid on Redditi ametlikud töötajad. Nende kasutajanimed kuvatakse punaselt ning tähistatakse märgistusega "[A]". Nad tegelevad erinevate aspektidega Redditi töös ning veebipõhise kingivahetusprogrammiga *Redditgifts*, mille abil saavad võhivõõrad kasutajad üksteisega tutvuda ning kingitusi vahetada. Administraatorid ei tööta otseselt subredditite haldamisega, kuid sekkuvad, kui asi puudutab Redditi eeskirju. Neil on õigus eemaldada Redditist nii tavakasutaja kontosid kui ka moderaatoreid ning sulgeda subredditeid. Ühesõnaga on nad justkui Redditi korrakaitsjad, kes seisavad selle eest, et kõik Redditis toimuks vastavalt eeskirjale ja etiketile.

### Subredditid

Subredditid on üksteisest eraldiseisvad kogukonnad, mis moodustavad Redditi ning selle esilehe. Iga esilehel nähtav postitus on pärit mõnest subredditist ja Redditit ennast ei peakski nimetama ühtseks kogukonnaks. Alates 2015. aasta märtsist on esilehel vaikimisi nähtavad järgmised subredditid : 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| announcements | Art | AskReddit | askscience | aww | blog | books | creepy | dataisbeautiful | DIY |
| Documentaries | EarthPorn | explainlikeimfive | Fitness | food | funny | Futurology | gadgets | gaming | GetMotivated |
| gifs | history | IAmA | InternetIsBeautiful | Jokes | LifeProTips | listentothis | mildlyinteresting | movies | Music |
| news | nosleep | nottheonion | OldSchoolCool | personalfinance | philosophy | photoshopbattles | pics | science | Showerthoughts |
| space | sports | television | tifu | todayilearned | TwoXChromosomes | UpliftingNews | videos | worldnews | WritingPrompts |

Ajalugu
-------

Reddit sai alguse ideest luua internetile esilehekülg ning see valmis 2005. aastal. Selle idee autorid ja loojad olid tollal äsja Virgina Ülikooli lõpetanud Steve Huffman ja Alexis Ohanian. Nende idee teostamisel olid abiks ka ettevõte Y Combinator, kes neid rahastas, ning arvutite programmeerija Paul Graham. Veidikene hiljem liitusid Steve’i ja Alexisega ka füüsika doktorant Christopher Slowe ning Aaron Swartz ja tema idufirma Infogami, mis liideti Redditiga. Kuigi Aaroni mõju Redditi arengule oli märkimisväärne, siis ta vallandati juba mõne kuu möödudes 2007. aastal seetõttu, et koostöö teistega ei toiminud. 2006. aastal ostis Redditi endale massimeedia suurettevõte Condé Nast Publications ja Reddit muutus firma Wired Digital osaks, kuid säilitas siiski oma iseseisvalt toimiva veebilehe. 2010. aastal lahkusid Redditist selle algsed loojad ning asusid arendama ettevõtet nimega Hipmunk. Varsti lahkus nende eeskujul ka üks Redditi algseid liikmeid Christopher Slowe. 2011. aastal sai Redditi omanikuks Condé Nasti asutajaettevõte Advance Publications. 2012. aastal sai Redditist taas täielikult iseseisev ettevõte, kuid vaatamata sellele omab Advance Publications ikkagi suurt osa selle aktsiatest. Varsti pärast seda liitusid Redditiga taas Alexis Ohanian ja Steve Huffman, kellest sai Redditi CEO.

Viited
------

1. ↑  "reddit 23.06.2005". Reddit. Vaadatud 30.12.2015.
2. 1 2 3  "What is reddit?". Reddit. Vaadatud 30.12.2015.
3. 1 2 3 4 5 6  "What is reddit, really?". Reddit. Vaadatud 30.12.2015.
4. 1 2  "myth: Condé Nast owns reddit". redditblog.com. Vaadatud 30.12.2015.
5. 1 2  Sherilynn Macale (14.10.2011). "A rundown of Reddit's history and community". TNW News. Vaadatud 30.12.2015.
6. ↑  John Biggs (30.11.2012). "Video: How Reddit Was Born". TechCrunch. Vaadatud 31.12.2015.
7. ↑  "Reddit esitas avalduse börsile minemiseks" ERR, 16. detsember 2021
8. ↑  "Reddit sihib IPOga 6,4 miljardi dollarist turuväärtust" Äripäev, 12. märts 2024
9. 1 2 3 4  "How reddit Works". redditblog.com. Vaadatud 31.12.2015.
10. ↑  "Reddit Content Policy". Reddit. Vaadatud 31.12.2015.
11. ↑  "Reddiquette". Reddit. Vaadatud 31.12.2015.
12. ↑  "Reddit 101: What You Should Know About the Front Page of the Internet". moreadvertising.com. Originaali arhiivikoopia seisuga 12.01.2016. Vaadatud 31.12.2015.
13. ↑  "Reddit github". Reddit. Vaadatud 02.01.2015.
14. ↑  "on lisp". redditblog.com. Vaadatud 02.01.2015.
15. ↑  "Can I make my own subreddit?". Reddit. Vaadatud 31.12.2015.
16. ↑  "Eight things to know about redditgifts". Reddit. Vaadatud 01.01.2016.
17. ↑  "List of default subreddits – March 8, 2015". Reddit. Vaadatud 01.01.2015.
18. ↑  A Total Disruption. "How Reddit Began (feat. Founders Steve Huffman & Alexis Ohanian)". Vaadatud 01.01.2016.
19. ↑  "Introducing Infogami". Infogami. Originaali arhiivikoopia seisuga 2. detsember 2008. Vaadatud 02.01.2016.
20. ↑  "A Chat with Aaron Swartz". Google Blogoscoped. 07.05.2007. Vaadatud 02.01.2016.
21. ↑  Ryan Singel (19.07.2011). "Feds Charge Activist As Hacker For Downloading Millions of Academic Articles". Wired. Vaadatud 01.01.2016.
22. ↑  Michael Arrington (31.10.2006). "Breaking News: Condé Nast/Wired Acquires Reddit". TechCrunch. Vaadatud 01.01.2016.
23. ↑  Jason Kincaid (01.11.2010). "Reddit Chief Takes Flight To Hipmunk, Explains Why He's Leaving Now". TechCrunch. Vaadatud 02.01.2016.
24. ↑  "Reddit CEO Wong resigns, co-founder Ohanian to return". investing.com. 13.11.2014. Vaadatud 02.01.2016.
25. ↑  "An old team at reddit". Reddit. Vaadatud 02.01.2016.